H O T Ă R Â R E

**privind aprobarea indicatorilor de performanță financiari**

**și nefinanciari pentru administratorul societății Pază și**

**Protecție Cluj S.R.L.**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 150 din 18.07.2022 privind aprobarea indicatorilor de performanță financiari și nefinanciari pentru administratorul societății Pază și Protecție Cluj S.R.L., propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 28573/2022; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 28577/2022 şi de Avizul cu nr. 28573 din 20.07.2022 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de adresa societății Pază și Protecție Cluj S.R.L. nr. 412/2022, înregistrată la Consiliul Județean Cluj cu nr. 17604/2022;

Luând în considerare prevederile art. 123 – 140 și ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată,

În conformitate cu prevederile:

* art. 173 alin. (1) lit.a și (2) lit. d) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Legii privind societățile nr. 31/1990, republicată, cu modificările şi completările ulterioare;
* Ordonanței de urgență a Guvernului nr. 109/2011 privind guvernanța corporativă a întreprinderilor publice, actualizată, cu modificările și completările ulterioare;
* Anexei nr. 2 la Hotărârea nr. 722/2016 pentru aprobarea Normelor metodologice de aplicare a unor prevederi din Ordonanța de urgență a Guvernului nr. 109/2011 privind guvernanța corporativă a întreprinderilor publice;
* art. 6. alin. (1) din Hotărârea Consiliului Județean Cluj nr. 55/32022 privind exercitarea calității de autoritate publică tutelară/acționar pentru consiliul de administrație/administrator al unor întreprinderi publice aflate sub autoritatea Consiliului Județean Cluj;
* art. 3 din Hotărârea Consiliului Județean Cluj nr. 217/2021 privind declanșarea procedurii de selecție a membrilor consiliului de administrație de la unele întreprinderi publice aflate sub autoritatea Cnsiliului Județean Cluj;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă indicatorii de performanță financiari și nefinanciari pentru administratorul societății Pază și Protecție Cluj S.R.L. și ponderile indicatorilor cheie de performanță (ICP) conform **anexei** care face parte integrantă din prezenta hotărâre.

**Art. 2.** Se aprobă componenta variabilă și parametrii de plată ai componentei variabile a remunerației pentru administratorul societății Pază și Protecție Cluj S.R.L., respectiv o sumă netă anuală de 2.000 lei acordată anual în funcție de gradul de îndeplinire a indicatorilor, respectiv:

1. pentru îndeplinirea indicatorilor minim 100% se acordă componenta variabilă;
2. pentru îndeplinirea indicatorilor sub 100% nu se acordă componenta variabilă.

**Art. 3.** Se aprobă completarea contractului de mandat al administratorului societății Pază și Protecție Cluj S.R.L., printr-un act additional, cu următoarele elemente:

1. componenta variabilă a remunerației și parametrii de plată ai componentei variabile stabilite conform art. 2.
2. indicatorii de performanță financiari și nefinanciari stabiliți conform art. 1 și care constituie anexă la contractul de mandat.

**Art. 4.** Se mandatează domnul Marius Mînzat, vicepreşedinte al Consiliului Judeţean Cluj, să semneze, în numele și pentru Consiliul Județean Cluj, anexa la contractul de mandat.

**Art. 5.**Cu punererea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Generală Buget-Finanţe, Resurse Umane; societatea Pază și Protecție Cluj S.R.L. și administratorul societății Pază și Protecție Cluj S.R.L.

**Art. 6.** Prezenta hotărâre se comunică domnului Marius Mînzat-vicepreşedinte al Consiliului Judeţean Cluj; Direcţiei Generale Buget-Finanțe, Resurse Umane; societății Pază și Protecție Cluj S.R.L.; administratorului societății Pază și Protecție Cluj S.R.L., precum și Prefectul Județului Cluj și se aduce la cunoştinţă publică prin afișare la sediul Consiliului Județean Cluj şi pe pagina de internet “[www.cjcluj.ro](http://www.cjcluj.ro)”

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 145 din 27 iunie 2022**

*Prezenta hotărâre a fost adoptată cu 28 voturi “pentru”, fiind astfel respectate prevederile legale privind majoritatea de voturi necesară.*